Norge er verst i Norden på hemmelighold i finanssektoren

Sveits er verdens versting på finansielle hemmeligheter, viser en ny oversikt fra nettverket Tax Justice Network. Norge kommer dårligst ut av de nordiske landene.

2. nov. 2015 18:08 Sist oppdatert 29. januar 2018

— Norge kunne brukt sin posisjon utenfor EU til å lede an i kampen for mer åpenhet, men er i stedet blitt akterutseilt.

Det sier Sigrid Klæboe Jacobsen i den norske delen av nettverket Tax Justice Network (TJN). Mandag kveld offentliggjorde nettverket 2015-utgaven av sin Financial Secrecy Index. 102 land er rangert fra verst til best etter sine bidrag til hemmelighold i de globale pengestrømmene.

I verdenskartet over kan du klikke deg verden rundt i mer eller mindre hemmelige land. Reisen er laget av nettverket Tax Justice Network.

For land som er opptatt av åpenhet gjelder det å komme lavest mulig i rangeringen. Verstingen Sveits får førsteplassen.

Norge havner i midten med 53. plass, og er dårligst i Norden. Finland får en flatterende plass nesten helt i bunnen av rangeringen.

Rangeringen kombinerer to forhold:

graden av hemmelighold

landets betydning som deltager i det globale finansmarkedet

Det betyr at et stort land med relativt lite hemmelighold kommer dårligere ut enn et lite land med samme hemmelighold. Størrelse teller.

Når en ser bare på hemmelighold og overser landets størrelse, er Island mer hemmelig enn Norge. Men Island er et bitte lite land. Når betydningen i internasjonal finans blir tatt med, så kommer Norge dårligere ut enn Island.

Mer åpenhet på vei

Men Stortinget har gjort vedtak som gjør at Norge kan komme bedre ut i rangeringen om to år.

Norge har mindre omfattende krav enn EU til at selskapene rapporterer om skatter og økonomisk gjøren og laden i ulike land, såkalt land-for-land-rapportering. Det er også mulig for utlendinger å skjule sitt eierskap i norsk bedrifter (se faktaramme).

- Lyspunktet er at Stortinget før sommeren viste at de sto samlet for mer åpenhet. Vi håper Norge raskt vedtar mer omfattende land-for-land-rapportering og et fullstendig eierregister der også utenlandske eiere må vise hvem de er, sier Klæboe Jacobsen.

På høring i høst

På bakgrunn av Stortingets vedtak og merknader skal Finansdepartementet i høst sende på høring et forslag om land-for land-rapportering for skatteformål. En rapport med forslag til aksjeeierregister blir også sendt på høring i høst.

Hemmelighold er ofte grunnlaget for å tiltrekke seg vandrende kapital legger grunnlaget for skattetriksing og skatteunndragelse.

— Hemmeligholdet er som regel grunnlaget for skatteparadiser. Alle land taper på dette, men fattige land taper mest, sier Klæboe Jacobsen.

Men det finnes også ordninger med lav skatt som ikke er hemmelige.

— Mange land tilbyr ordninger med lav skatt. Hemmelighold på toppen dette, gjør det enda vanskeligere å skaffe seg innsyn i internasjonale selskapers skatteforhold, sier hun.

Finansministeren vil ha slutt på pengeflytting mellom land for å spare skatt:

Les også Jensen vil ha mer skatt

På rett vei

Samlet sett er åpenheten større nå enn for to år siden.

— Årets rangering viser at verden tross alt går i riktig retning, men svært mye gjenstår, sier Klæboe Jacobsen.

De fleste landene har forbedret seg siden forrige rangering, mye på grunn av den nye globale standarden for automatisk utveksling av informasjon mellom land.

— Unntaket er USA, som er verdens viktigste finansland. De heller vil ha sin egen, og dårligere, løsning for å utveksle informasjon, sier hun.

Følgen av dette er at USA har gått fra en 6. plass til en 3. plass. Kombinasjonen av relativt mye hemmelighold og rollen som verdens viktigste finansland bringer USA på pallen over landene som betyr mest for hemmeligholdet.

Bedre i Luxembourg

Klæboe Jacobsen er mest overrasket over Luxembourg. Landet forbedrer seg mest av alle land ved å gå fra 2. plass og nest verst for to år siden til en 6. plass på årets rangering.

— Luxembourg har nå tatt grep etter massivt internasjonalt press, sier hun.

Les Aftenpostens saker om de gunstige skatteavtalene i Luxembourg:

Les også Slik driver norske selskaper hemmelig skatteakrobatikk

Les også Finansdepartementet.: - Hemmelige skatteavtaler er uheldig

Les også Sluser inntekter ut av Norge

Les også Luxembourg tiltaler fransk journalist

Sveits er verst

Klæboe Jacobsen er ikke like positiv overfor Sveits, som er verstingen med 1.-plassen i rangeringen.

— Sveits kan sies å være stamfaren til verdens skatteparadis med lang historikk i hemmelighold. Landet har riktignok gått med på automatisk utveksling av informasjon, men Sveits skal iverksette dette senere enn andre land, og de håndplukker selv landene de vil utveksle informasjon med, sier hun.

Les Aftenpostens saker om hvordan storbanken HSBC i Sveits hjalp til med å skjule penger:

Les også Sveitsisk storbank hjalp kunder med å unndra milliarder av dollar

Les også - Dette kjenner jeg ikke til. Er du sikker på at det er meg?»

Les også «Helt uforståelig at vi ikke har bedt om denne listen»

Les også Derfor ba ikke Norge om SwissLeaks-listene

Årets rangering viser at de rike landene bidrar mest til hemmeligholdet. USA, Tyskland, Japan og Storbritannia ligger også høyt oppe.

— De er så store at hemmeligholdet deres påvirker verdens finansmarkeder mye, sier Klæboe Jacobsen.

Storbritannia er for eksempel bare litt mer hemmelig enn Norge, men kommer mye dårligere ut i rangeringen fordi landet er nest viktigst i internasjonal finans.

Statens kapital slanker skatten

Hemmelighold og skattetilpasning går ofte sammen. Men ikke alltid. Statens selskaper slanker skatten i åpenhet.

Både Oljefondet, Statoil og Statkraft driver skattetilpasning gjennom åpne ordninger i Europa.

Les om dette:

Les også Kutter norsk skatt via belgisk bank

Flere av Oljefondet europeiske eiendommer er eid gjennom et selskap i Luxembourg. Fondet ser det som en del av rekrutteringspolitikken.

«Luxembourg blir ofte brukt av internasjonale eiendomsinvestorer. Der kan vi rekruttere kompetente fagfolk, som kan forvalte eiendomsinvesteringer i ulike land og jurisdiksjoner. Lave kostnader, også skattekostnader, har hatt betydning når vi har bestemt innretting av eiendomsinvesteringene», skrev fondet i en e-post til Aftenposten i 2012.

Alle fondets eiendommer i USA er registrert i delstaten Delaware.

— Delaware har stor grad av hemmelighold rundt selskaper som er registrert der. De driver en bevisst politikk for å få tiltrekke seg selskaper, sier daglig leder Sigrid Klæboe Jacobsen i den norske delen av nettverket Tax Justice Network.

Statsselskapene Statoil og Statkraft har i flere år spart skatt til Norge ved å ha selskapets internbanker registrert i Belgia. De låner ut store milliardbeløp til datterselskaper verden rundt og mottar renter til lav skatt i Belgia. Utbytte fra internbanken kan de etter EØS-reglene ta skattefritt hjem til Norge.

Statkraft har internbank i Belgia for å påvirke og lære om det europeiske kraftmarkedet.

— Det er svært viktig at Statkraft har god og oppdatert innsikt i rammevilkårene for norsk og europeisk energibransje. Kunnskap og innflytelse er av stor betydning for Statkrafts posisjon og fremtidige vekst. Vår ambisjon er også å medvirke til utformingen av Europas energipolitikk. Da må man være der politikken lages, sa direktør Unni Hongseth i Statkrafts Treasury-avdeling til Aftenposten i juli i fjor.

Hun ble spurt om grunnen til at internbanken er i Belgia og ikke i Norge.

Også Statoil sier de er i Belgia for å rekruttere og lære.

- Sentraliseringen av disse tjenestene gir oss forretningsmessige fordeler bl.a. knyttet til kompetanse, automatisering og erfaringsoverføring fra andre internasjonale virksomheter med tilsvarende aktivitet i Belgia, svarte pressekontakt Fredrik Norman i Statoil på samme spørsmål.

Ifølge nettverket Tax Justice Network har Statoil 25 datterselskaper i USA. Av disse er 23 registrert i Delaware. Men Statoil har ingen ansatte i delstaten.

Fakta Rangeringen av utvalgte land Høy rangering er dårlig og forteller om stor betydning for hemmelighold i global finans:

1. Sveits

2. Hongkong

3. USA

4. Singapore

6. Luxembourg

8. Tyskland

12. Japan

15. Storbritannia

53. Norge

56. Sverige

61. Sør-Afrika

71. Island

76. Monaco

83. Danmark

90. Finland

I alt er 102 land undersøkt. Ti av dem er uplassert på grunn av manglende informasjon.

Kilde: Tax Justice Network 2015. Vis mer

Fakta Hemmelige finanser Det internasjonale nettverket Tax Justice Network utarbeider annethvert år en rangering av finansielt hemmelighold. I år er 102 land rangert. Rangeringen viser hvordan hvert land bidrar til hemmeligholdet i de globale finansstrømmene. Landet som bidrar mest til hemmelighold havner øverst. Hvert land blir vurdert etter 15 målbare indikatorer for hemmelighold. Dette blir veid sammen til et tall der "100 prosent" er mest hemmelighold. I tillegg blir hvert land målt etter hvor stor det er i det globale markedet for finanstjenester. Grad av hemmelig hold pluss størrelse i det globale markedet bestemmer landets plassering i rangeringen. Eksempel: Bahamas er svært hemmelig (79 prosent), men knøttlite i det globale finansmarkedet. Derfor havner det relativt lavt i den endelige rangeringen (25. plass). Vis mer

Fakta Derfor gjør Norge det dårligst i Norden Fire forhold gjør at Norge får den dårligste rangeringen av de nordiske landene: Norge er ikke automatisk bundet av EUs nye direktiv som pålegger alle medlemsland å opprette et register over egentlige eiere. Utlendinger kan skjule sitt eierskap i norske bedrifter ved å la en bank eller et meglerhus stå som formell eier. Informasjon fra regnskaper er ikke gratis. I Norge må du betale for å få tilgang til et selskaps regnskap i Brønnøysundregistrene. I Danmark er slikt gratis. Norge er ikke omfattet av EUs land-for-land-rapportering for banker. Slik rapportering betyr at et selskap må vise frem datterselskaper i alle land og oppgi for eksempel inntekter og skatt i alle landene. Norge har innført dette i begrenset grad bare for oljeselskaper og andre som driver utvinning av naturressurser. Såkalte truster er ikke regulert i norsk lov. Dette er en slags stiftelse, og regnes som den mest ugjennomtrengelige organiseringen av en virksomhet. Ikke tillatt i Finland. Kilde: Tax Justice Network Vis mer